Hospitaal skort besoektye op, met enkele uitsonderings | Netwerk24
Hospitaal skort besoektye op, met enkele uitsonderings
08 April 2020 06:02
Die Mediclinic Hoogland het sy besoektye van Woensdag (01/04) af tot verdere kennisgewing opgeskort.
Luidens 'n verklaring is die besoektye opgeskort weens die groeiende Covid-19-pandemie. Die hospitaal wil verseker dat pasiënte en personeel nie aan verdere risiko's blootgestel word nie.
Daar sal uitsonderings gemaak word, soos vir besoeke aan: die neonatale waakeenheid (NICU), waar een ouer toegelaat sal word; die pediatriese afdeling, waar een ouer by die kind kan bly; en die kraamafdeling, waar die pa besoek mag aflê.
Spesiale toestemming moet van die hospitaalbestuur ontvang word om pasiënte wat kritiek siek is te besoek.
Mediclinic beklemtoon dat dit belangrik is dat almal ten nouste met gesondheids­dienste saamwerk en versoek die gemeenskap om die inperkingreëls, asook die hospitaal se maatreëls, te gehoorsaam.